Francois van Heyningen

Francois van Heyningen (1935–2015) was 'n Afrikaanse akteur, sanger, skrywer en radio-omroeper. Van Heyningen is bekend vir rolprente soos Die Banneling (1971), Sien jou môre (1970) en Z.E.B.R.A. (1971). Hy was ook die stem van Francois Fonselet in die oorgeklankte TV-drama, Die Meisie van Avignon. Hy was as omroeper by die Afrikaanse Radiodiens, Springbokradio en later by Radio Pretoria betrokke, en het op 'n tyd Springbokradio se drama-departement bestuur. Hy het meer as 12 radioverhale met meer as 1800 episodes geskryf, waaronder Agent Nul-dubbel-nul-ag, Huis Vergeet-my-nie en Kringloop van die lewe. 'n Geestelike boek, genaamd Hoe om suksesvol te lewe, het uit sy pen verskyn en is deur Lux Verbi uitgegee.

Beknopte biografie 
Francois van Heyningen is op 23 Mei 1935 op Theunissen gebore en het op 'n plaas in die distrik Bultfontein grootgeword. Heyningen het later by die SAUK in Bloemfontein begin werk. Hy was 'n gegradueerde met hoofvakke wat onder meer geskiedenis, musiekgeskiedenis, kerkgeskiedenis en kommunikasiekunde ingesluit het.

Heyningen was met die sopraan Lucille Ackerman getroud. Sewe kinders is uit dié huwelik gebore en ten tyde van sy dood was daar 11 kleinkinders.

Hy is op 14 Oktober 2015 in die ouderdom van 80 aan longontsteking oorlede, nadat hy geval en 'n ribbebeen en rugwerwel gebreek het.

Werke

Filmografie 
 Die Banneling, 1971 as dr. Ben Gericke
 Z.E.B.R.A., 1971 as kolonel van die veiligheidspolisie
 Sien jou môre, 1970 as advokaat Dreyer
 Dr Kalie, 1968 as Hannes Muller
 Hoor My Lied, 1967 as man in restaurant (nie geakkrediteer nie)

Diskografie 
 Die Banneling, LP, COLUMBIA, 1971
 Luistergenot met Francois, LP, COLUMBIA/EMI
 Sing... Sag Ruis Die Windjie, LP, COLUMBIA/EMI
 Die Lewenslied Van Francois & Lucille, 2007, Gallo

Bibliografie 
 Hoe Om Suksesvol Te Lewe, 96 bladsye, Lux Verbi, ISBN 0-86997-882-9

Verwysings

Eksterne skakels 
 
 

Suid-Afrikaanse akteurs